b'\n_START_ARTICLE_\nRon Tauranac\n_START_SECTION_\nKariera\n_START_PARAGRAPH_\nTauranac je skupaj z Jackom Brabhamom leta 1960 ustanovil konstruktorsko dirka\xc5\xa1ko mo\xc5\xa1tvo Brabham, v katerem je bil Tauranac prvi in\xc5\xbeenir, Brabham pa prvi dirka\xc4\x8d. Tauranacova dirkalnika Brabham BT19 in Brabham BT24 sta mo\xc5\xa1tvu prinesla najve\xc4\x8dja uspeha v tridesetletnem sodelovanju v Formuli 1, saj sta z njima Jack Brabham in Denny Hulme osvojila v sezonah 1966 in 1967 dve zaporedni dvojni kroni, konstruktorska in dirka\xc5\xa1ka naslova, slednja sta osvojila vsak po enega. Ob tem je mo\xc5\xa1tvo osvojilo \xc5\xa1e eno drugo in dve tretji mesti v konstruktorskem prvenstvu do leta 1970, ko se je Jack Brabham upokojil kot dirka\xc4\x8d, Tauranac pa je v za\xc4\x8detku leta za kratko postal lastnik in vodja Brabhama, toda \xc5\xbee proti koncu leta ga je odkupil Bernie Ecclestone. Nato je Tauranac sodeloval pri nadgradnji \xc5\xa1asij Politoys za mo\xc5\xa1tvo Frank Williams Racing Cars, leta 1973 pa je z mo\xc5\xa1tvom Trojan sodeloval pri nadgraditvi njihovega dirkalnika Formule 5000 na Formulo 1._NEWLINE_Po kraj\xc5\xa1i upokojitvi in vrnitvi v Avstralijo, je ustanovil novo konstruktorsko mo\xc5\xa1tvo Ralt, kjer je delal na dirka\xc5\xa1kih \xc5\xa1asijah, tudi Ralt RT1, ki je bila uporabljena na dirkah Formule 2, Formule 3 in Formule Atlantic, Larry Perkins je z njo v sezoni 1975 tudi osvojil prvenstvo evropske Formule 3. Za sezono 1978 je sodeloval pri razvoju dirkalnika mo\xc5\xa1tva Theodore Racing, ki pa se ni izkazal za uspe\xc5\xa1nega. Za Ralt je razvil \xc5\xa1e \xc5\xa1asiji Ralt RT2 za Formulo 2 in Ralt RT3 za Formulo 3, s slednjo je Pierluigi Martini osvojil prvenstvo evropske Formule 3 v sezoni 1983, ve\xc4\x8d dirka\xc4\x8dem pa je tudi omogo\xc4\x8dila pet zaporednih naslovov Britanske Formule 3. Skupaj s Hondo je razvil tudi \xc5\xa1asijo Ralt RH6, ki je naslove osvojila v letih 1981, 1984 in 1985. Leta 1988 je prodal Ralt mo\xc5\xa1tvu March Engineering za 1,25 milijona \xc2\xa3.'